Offentliggørelse af en meddelelse om godkendelse af en standardændring af varespecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2021/C 178/03)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE AF EN STANDARDÆNDRING TIL ÆNDRING AF ENHEDSDOKUMENTET

»Beaumes de Venise«

PDO-FR-A0724-AM02

Meddelelsesdato: 9.3.2021

BESKRIVELSE AF OG BEGRUNDELSE FOR DEN VEDTAGNE ÆNDRING

1. Område i umiddelbar nærhed

I punkt IV (3) — Område i umiddelbar nærhed — i kapitel I i varespecifikationen tilføjes kommunen Violès listen over de kommuner i Vaucluse, der udgør området i umiddelbar nærhed, for at tage hensyn til vinfremstillingsmetoderne. Denne kommune grænser op til området i umiddelbar nærhed og sår ikke tvivl om grundlaget for tilknytningen til det geografiske område.

Denne ændring fremgår af punktet Supplerende betingelser i enhedsdokumentet.

2. Vinstoksorter

— I punkt V — 1° — Vinstoksorter — i kapitel I i varespecifikationen flyttes druesorten »mourvèdre« fra listen over øvrige druesorter til listen over sekundære sorter. Denne ændring fremgår af enhedsdokumentet. Druesorten mourvèdre flyttes fra listen over sekundære sorter til listen over hovedsorter.

— Punkt V — 2° — Regler for andelen af druesorter på bedriften — kapitel I i varespecifikationen — er blevet ændret for at fastsætte andelen af druesorterne syrah og mourvèdre på vindyrkningsarealet til mindst 25 % af bedriftens druesorter. Disse regler om andelen af druesorter på bedriften finder ikke anvendelse på små bedrifter på under 1,5 hektar og i tilfælde af en ikke-frivillig ændring af bedriftens struktur (overdragelse, opsigelse af lejemål, likvidation af virksomheder, rydning, ekspropriation, opkøb), hvor producenten har en frist på fem år til at bringe bedriften i overensstemmelse med reglerne. Disse regler om andelen af druesorter berører ikke enhedsdokumentet.

— I punkt XI — Overgangsforanstaltninger i kapitel 1 i varespecifikationen udgår overgangsforanstaltningen om regler for andelen af druesorter på bedriften, der er fastsat frem til høsten 2015, da den er forældet. Enhedsdokumentet berøres ikke af denne ændring.

3. Dyrkningsmetoder

— Punkt VI — 1° — Dyrkningsmetoder — kapitel 1 i varespecifikationen er blevet ændret for at præcisere minimumsbeplantningstætheden, reglerne for beskæring samt de kemiske behandlinger og ukrudtsbekæmpelsesmetoder, der ikke er tilladt.

Den mindste beplantningstæthed på 4 000 stokke pr. hektar og ændring af den maksimale afstand mellem rækkerne til 2,50 m i stedet for 2,20 m samt af minimumsarealet pr. vinstok til 2,50 m2 i stedet for 2,20 m2.

Disse ændringer fremgår af punktet »Vinfremstillingsmetoder« i enhedsdokumentet.

Hvad angår beskæringsreglerne forlænges perioden for beskæring efter Royat-metoden fra 2 til 5 år. Det maksimale antal skud, der syntes at være højt, er blevet revurderet til maksimalt 8 i stedet for 12. Det præciseres, at foryngelse af et vindyrkningsareal, der er beskåret efter Royat-metoden, ikke kan overstige 10 % af de eksisterende vinstokke om året. Disse ændringer er i overensstemmelse med praksis.

Disse ændringer fremgår af punktet »Vinfremstillingsmetoder« i enhedsdokumentet.

De kemiske behandlinger og metoder til kemisk ukrudtsbekæmpelse, der ikke er tilladt, præciseres. Disse præciseringer fremgår af punktet »Vinfremstillingsmetoder« i enhedsdokumentet.

— Kemisk behandling mod botrytis er ikke tilladt.

— Kemisk ukrudtsbekæmpelse på hele vindyrkningsarealet er ikke tilladt.

— Kemisk ukrudtsbekæmpelse mellem rækkerne er ikke tilladt.

— Kemisk ukrudtsbekæmpelse på foragre er ikke tilladt.

— Det spontane plantedække på foragrene bevares.

— Jorddækning med plastfolie er ikke tilladt.

4. Sammenstikning af druesorter

— Punkt IX — Fremstilling, forarbejdning, lagring, emballering i kapitel 1 i varespecifikationen er blevet suppleret for at præcisere reglerne for sammenstikning af druesorter i vinene samt tærsklen for vinenes farveintensitet.

Vinene stammer fra en sammenstikning af druer eller vine, der hovedsagelig er fremstillet af primære og sekundære druesorter, herunder obligatorisk druesorten grenache N. Andelen af primære og sekundære druesorter er på 60 % eller derover i sammenstikningen.

Tærsklen for farveintensiteten sænkes. Den er på 5 eller derover i stedet for 6.

Disse præciseringer fremgår af punktet »Beskrivelse af vinen/vinene« i enhedsdokumentet.

— Punkt IX — Fremstilling, forarbejdning, lagring, emballering i kapitel 1 i varespecifikationen er blevet ændret for at præcisere følgende punkter:

Alle aktører har en vinfremstillingskapacitet, som mindst svarer til den mængde vin, der blev fremstillet i det foregående høstår på et tilsvarende areal.

Der skal forefindes en procedure for rengøring af aftapningsanlæg og emballeringsudstyr.

Det er ikke tilladt at anvende sammenpressede korkpropper.

Aktøren råder over et sted, der er egnet til lagring af emballerede produkter.

Disse præciseringer vedrørende lagring og emballering berører ikke enhedsdokumentet.

5. Producenternes indberetningsforpligtelser

I varespecifikationens kapitel II præciseres producenternes indberetningsforpligtelser med henblik på at bringe dem i overensstemmelse med retningslinjerne for kontrol af krav, transaktioner og emballering. Disse præciseringer berører ikke enhedsdokumentet.

ENHEDSDOKUMENT

1. Betegnelse

Beaumes de Venise

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Der er tale om stille rødvine med et lavt udbytte, der er sammenstukket af flere druesorter. Druesorterne grenache N og mourvèdre skal være til stede og skal udgøre størstedelen. Andelen af druesorterne grenache, syrah og mourvèdre er på mindst 60 % i sammenstikningen.

Vinene, som har en intens farve, er kendetegnet ved en elegant, fyldig og rund struktur, en god balance mellem syreindhold, alkohol og silkebløde tanniner og ved frugtagtige og krydrede duftnoter, som efter lagring beriges med animalske noter.

Æblesyreindhold <= 0,4 g/l; naturligt alkoholindhold udtrykt i volumenprocent > 12,5 % vol; farveintensitet ændret til 6 eller derover; totalt polyfenolindhold på 45 eller derover.

Indhold af gæringsdygtigt sukker < eller = 3 g/l, hvis naturligt alkoholindhold < eller = 14 % eller 4 g/l, hvis naturligt alkoholindhold > 14 % vol.

Generelle analytiske karakteristika Totalt alkoholindhold, maksimum (% vol.): Minimalt virkeligt alkoholindhold (% vol.): Samlet minimumssyreindhold milliækvivalenter pr. liter Maksimalt indhold af flygtig syre (milliækvivalenter pr. liter): 16,33 Totalt indhold af svovldioxid, maksimum (mg/l):

5. Vinfremstillingsmetoder

5.1. Særlige ønologiske fremgangsmåder

Beplantningstæthed

Dyrkningspraksis

— Beplantningstætheden er mindst 4 000 vinstokke pr. ha

— Afstanden mellem rækkerne må ikke overstige 2,50 m

— Arealet for hver enkelt vinstok må ikke overstige 2,50 kvadratmeter. Dette areal opnås ved at gange afstanden mellem rækkerne og afstanden mellem vinstokkene

— Afstanden mellem stokkene i en række varierer mellem 0,90 m og 1,10 m, undtagen når der er tale om vinstokke med enkelt guyot, hvor afstanden mellem planterne i samme række er på mellem 0,80 m og 1,10 m.

Beskæring

Dyrkningspraksis

Vinstokkene beskæres ved kort sporebeskæring (bægerform eller efter Royat-metoden) med højst 12 skud pr. vinstok. Hver gren har højst 2 skud.

— Perioden for etablering af Royat-kordon er begrænset til 5 år. I denne periode er enkelt eller dobbelt Guyot-beskæring tilladt med højst 8 skud pr. stok efter skudfjernelse.

— Foryngelsen af et vindyrkningsareal, der er beskåret efter Royat-metoden, må ikke overstige 10 % af de eksisterende planter om året.

Høst og transport

Dyrkningspraksis

Druerne høstes manuelt.

— Høsten skal sorteres enten på parcellen eller på sorteringsbordet.

— Indholdet af vognene til transport af de høstede druer må højst veje 3 000 kg.

Kunstvanding

Dyrkningspraksis

— Der kan gives tilladelse til kunstvanding.

Ønologiske fremgangsmåder og fysiske behandlingsmetoder

Særlig ønologisk fremgangsmåde

— Enhver varmebehandling af de høstede druer ved en temperatur på over 40 °C er forbudt.

Efter berigelse overstiger vinens totale alkoholindhold udtrykt i volumenprocent ikke 14,5 %.

Ukrudtsbekæmpelse

Dyrkningspraksis

For at bevare karakteristikaene i det fysiske og biologiske miljø, der er et grundlæggende træk ved vindyrkningsjorden:

— er kemisk behandling mod botrytis ikke tilladt

— er kemisk ukrudtsbekæmpelse på hele vindyrkningsarealet ikke tilladt

— er kemisk ukrudtsbekæmpelse mellem rækkerne ikke tilladt

— er kemisk ukrudtsbekæmpelse på foragre er ikke tilladt

— bevares det spontane plantedække på foragrene

— er jorddækning med plastfolie ikke tilladt.

5.2. Maksimumsudbytte

Rødvin

42 hektoliter pr. hektar.

6. Afgrænset geografisk område

Druehøsten, fremstillingen, forarbejdningen og lagringen af vinen finder sted i følgende kommuner i departementet Vaucluse: Beaumes-de-Venise, Lafare, La Roque-Alric og Suzette.

7. Vigtigste druesort(er)

Grenache N

Mourvèdre N — Monastrell

Syrah N — Shiraz

8. Tilknytning til det geografiske område

Vindyrkningsområdet, der er sydvendt, er beliggende i bjergkæden dentelles de Montmirail. Middelhavsklimaet er kendetegnet ved en meget tør og solrig sommersæson. Dette klima er gunstigt for modning af druer. De tørre rødvine er fremstillet ved sammenstikning af flere druesorter, herunder druesorterne grenache N og syrah N. Vinene, som har en intens farve, er kendetegnet ved en elegant, fyldig og rund struktur, en god balance mellem syreindhold, alkohol og silkebløde tanniner og ved frugtagtige og krydrede duftnoter, som efter lagring beriges med animalske noter.

9. Andre vigtige betingelser (emballering, mærkning, andre krav)

Retsgrundlag:

National lovgivning

Type supplerende betingelse:

Undtagelse vedrørende produktion i det afgrænsede geografiske område

Beskrivelse af betingelsen:

Området i umiddelbar nærhed, der er genstand for undtagelsen vedrørende fremstilling, behandling og lagring af vinene, omfatter følgende kommuner i departementet Vaucluse: Aubignan, Courthézon, Gigondas, Sarrians, Vacqueyras og Violès.

Retsgrundlag:

National lovgivning

Type supplerende betingelse:

Supplerende bestemmelser om mærkningen

Beskrivelse af betingelsen:

Den større geografiske enhed »Cru des Côtes du Rhône« kan fremgå af etiketten på vin med den kontrollerede oprindelsesbetegnelse.

Den største geografiske enhed, »Vignobles de la Vallée du Rhône«, kan fremgå af etiketten på vin med kontrolleret oprindelsesbetegnelse i henhold til betingelserne angivet i aftalen, der er indgået mellem de forskellige relevante kontrolorganer.

Link til varespecifikationen

http://info.agriculture.gouv.fr/gedei/site/bo-agri/document_administratif-75070b8a-ae04-4f4e-9d15-ee0dcb121b20

(1) EUT L 9 af 11.1.2019, s. 2.